b'\n_START_ARTICLE_\nAntimalarik\n_START_PARAGRAPH_\n\xc3\x81ntimal\xc3\xa1rik je zdravilo ali u\xc4\x8dinkovina, ki se uporablja za zdravljenje malarije. Prvi znani antimalarik, ki so ga za\xc4\x8deli uporabljati \xc5\xbee v 17. stoletju, je bil kinin, v tridesetih letih 20. stoletja pa ga je zamenjal klorokin, ki je najpomembnej\xc5\xa1i in najpogosteje uporabljani antimalarik do danes. Zadnjih 50 let se za zdravljenje malarije uporabljata dve glavni skupini zdravil, zaviralci sinteze folata in kinolini, novej\xc5\xa1a pa je uporaba nekaterih antibiotikov, atovakvona, pironaridina in artemizininskih derivatov (npr. vodotopni artesunat in lipidotopna artemeter in arteter). Zaradi pojava odpornosti proti ve\xc4\x8dini u\xc4\x8dinkovin na tr\xc5\xbei\xc5\xa1\xc4\x8du se danes pogosteje uporabljajo kombinacije razli\xc4\x8dnih u\xc4\x8dinkovin.\n_START_SECTION_\nKinolini\n_START_PARAGRAPH_\nKinolinske antimalarijske u\xc4\x8dinkovine imajo v svoji kemijski strukturi heterocikli\xc4\x8dni naftalen z enim du\xc5\xa1ikovim atomom. Delujejo tako, da deluje na proces razstrupljanja hema. Plazmodij, povzro\xc4\x8ditelj malarije, razgrajuje gostiteljev hemoglobin in s tem pridobiva aminokisline za sintezo lastnih beljakovin. Pri tem se spro\xc5\xa1\xc4\x8da hem, ki bi lahko v povzro\xc4\x8ditelju povzro\xc4\x8dil oksidativni stres, saj plazmodij nima encima hem-oksidaze za razgradnjo hema. Zato se je pri plazmodijih razvila alternativna pot razstrupljanja hema, in sicer posedujejo sistem, ki povzro\xc4\x8di kristlizacijo hema. Kinolini prepre\xc4\x8dijo kristalizacijo hema in tako povzro\xc4\x8dijo smrt povzro\xc4\x8ditelja.\n_START_SECTION_\nZgodovina\n_START_PARAGRAPH_\nNajstarej\xc5\xa1a izpri\xc4\x8dana raba izvira s Kitajske, kjer so za laj\xc5\xa1anje simptomov u\xc5\xbeivali \xc4\x87inghao. Ameri\xc5\xa1ki domorodci so zoper vro\xc4\x8dico u\xc5\xbeivali lubje kininovca.'